b"\n_START_ARTICLE_\nZvezdna vrata (film)\n_START_SECTION_\nVsebina\n_START_PARAGRAPH_\nLeta 1928 so v Egiptu odkrili nenavaden kovinski obro\xc4\x8d, polo\xc5\xbeen pod kamen, na katerem so bili neznani simboli, v bli\xc5\xbeini pa so na\xc5\xa1li tudi zlat amulet. Namena obro\xc4\x8da niso znali pojasniti in je nekako pri\xc5\xa1el v posest Vojnega letalstva ZDA._NEWLINE_Zgodba se nadaljuje v sedanjosti in prikazuje mladega egiptologa Daniela Jacksona, ki je bil tar\xc4\x8da posmeha zaradi trditve, da piramid in sfinge v Egiptu niso zgradili stari Egip\xc4\x8dani, temve\xc4\x8d nekdo drug. Ko je zaradi tega izgubil slu\xc5\xbebo, mu je Catherine Langford, h\xc4\x8di najditelja skrivnostnega obro\xc4\x8da, ponudila delo za Vojno letalstvo ZDA._NEWLINE_ _NEWLINE_Vojska je potrebovala strokovnjaka, ki bi znal razlo\xc5\xbeiti namen in delovanje skrivnostnega obro\xc4\x8da, na katerem so bili nerazumljivi simboli, ki niso imeli ni\xc4\x8d skupnega s hieroglifi.Daniel Jackson je nato ugotovil, da simboli prikazujejo slike ozvezdij, ki predstavljajo koordinate to\xc4\x8dke v prostoru. Izkazalo se je, da je obro\xc4\x8d naprava za teleportacijo, ki ljudi ali predmete v hipu lahko popelje na drug planet, ki le\xc5\xbei precej dale\xc4\x8d od Zemlje. To napravo so poimenovali Zvezdna vrata._NEWLINE__NEWLINE_Poveljnik baze, v kateri so postavili to napravo, general West, je odobril odpravo skozi zvezdna vrata, ki jo je vodil Jack O'Neil. Po po\xc5\xa1iljanju sonde skozi zvezdna vrata je bilo ugotovljeno, da so pogoji na drugi strani podobni zemeljskim, vendar pa so se simboli na drugih zvezdnih vratih razlikovali. Da bi se ekipa lahko vrnila nazaj, se je odpravi pridru\xc5\xbeil tudi Daniel Jackson z zlatim amuletom, ki mu ga je podarila Catherine Langford. _NEWLINE_Po potovanju skozi vrata se je ekipa zna\xc5\xa1la na pu\xc5\xa1\xc4\x8davskem planetu, ki je bil na prvi pogled videti nenaseljen. Edina stavba, ki je kazala na sledi civilizacije, je bila piramida, v kateri so bila zvezdna vrata in je bila identi\xc4\x8dna egip\xc4\x8danskim piramidam. Ekipa se je zaradi tega nameravala vrniti na Zemljo, vendar Daniel Jackson ni na\xc5\xa1el simbolov za vrnitev, kar je v ekipi povzro\xc4\x8dilo nemalo hude krvi. Del ekipe se je odpravil raziskovat planet in pri tem naletel na ljudi, ki so delali v rudniku in so spominjali na stare Egip\xc4\x8dane. Ko so ti ljudje opazili zlati amulet, ki ga je nosil Daniel Jackson, so imeli pri\xc5\xa1leke za bogove in jih zato prijazno sprejeli. Daniel Jackson je v dar dobil celo poglavarjevo h\xc4\x8der. S temi ljudmi se sprva niso mogli sporazumevati, ker so govorili neobi\xc4\x8dajen jezik, prav tako je bilo videti, da je pisanje in branje pri njih prepovedano. Kmalu po tem je na vrhu piramide pristala vesoljska ladja in del ekipe so zajeli vojaki, ki so bili na videz podobni staroegip\xc4\x8danskim bogovom._NEWLINE_Ko se je drug del ekipe vrnil do piramide, so tudi njih zajeli vojaki. \xc5\xa0ele takrat so ugotovili, da planetu vlada Ra, staroegip\xc4\x8danski bog Sonca, medtem ko so bili vojaki njegovi stra\xc5\xbearji, vendar so bili ljudje._NEWLINE_O'Neil se je odlo\xc4\x8dil re\xc5\xa1iti celotno ekipo, kar je neuspe\xc5\xa1no poskusil z odvzemom oro\xc5\xbeja enemu od stra\xc5\xbearjev. Pri tem je bil smrtno ranjen Daniel Jackson, ki ga je Ra kasneje ozdravil v posebnem sarkofagu, ki ga je tudi on uporabljal za podalj\xc5\xa1evanje \xc5\xbeivljenja. Ra mu je razkril na\xc4\x8drt, da namerava na Zemljo poslati okrepljeno atomsko bombo, ki jo je ekipa prinesla s sabo, saj je v ljudeh videl gro\xc5\xbenjo svoji vladavini. Obenem mu je ukazal, da bo moral javno usmrtiti preostale \xc4\x8dlane ekipe, \xc4\x8de ne \xc5\xbeeli tvegati resnih posledic._NEWLINE_Ko je nastopil dan usmrtitve, na katerem so se zbrali tudi vsi prebivalci planeta, so ti prebivalci iz baze s seboj prinesli oro\xc5\xbeje, s katerim so povzro\xc4\x8dili zadostno zmedo, da so lahko vsi pobegnili v skrivali\xc5\xa1\xc4\x8de, za katerega Ra ni vedel._NEWLINE_Daniel Jackson je na\xc5\xa1el resnico in ugotovil, da je bil Ra umirajo\xc4\x8di nezemljan, ki se je za podalj\xc5\xa1evanje \xc5\xbeivljenja naselil v \xc4\x8dlove\xc5\xa1ko telo in s tem zavladal Zemlji ter obenem selil ljudi na svoj planet za delo v rudnikih. Ko je na Zemlji izbruhnil upor, je bil Ra prisiljen pobegniti, zato je ljudem na svojem planetu prepovedal tudi pisanje, da se ne bi upor ponovil tudi tam. Ob tem so odkrili tudi simbole, ki bi jih morali vnesti v zvezdna vrata, da bi se lahko vrnili domov. Daniel Jackson je prebivalce planeta prepri\xc4\x8dal, da so njihovi bogovi le ljudje, zamaskirani v podobe egip\xc4\x8danski hbogov, da bi jim lahko vladali._NEWLINE_V skrivali\xc5\xa1\xc4\x8du je O'Neil razkril, da je bil poslan na nalogo zato, da bi v primeru nevarnosti z jedrskim oro\xc5\xbejem razstrelil zvezdna vrata in pri tem \xc5\xbertvoval sebe, saj po smrti sina, ki se je po nesre\xc4\x8di ustrelil z njegovo pi\xc5\xa1tolo, ni videl v \xc5\xbeivljenju nobenega smisla. Vseeno pa ni \xc5\xbeelel dopustiti, da Ra uresni\xc4\x8di svoje na\xc4\x8drte, zato se je z ekipo pod krinko vrnil v Rajevo ladjo, kjer se je vnel srdit spopad s stra\xc5\xbearji, ki so bili ravno pred tem, da jedrsko oro\xc5\xbeje po\xc5\xa1ljejo na Zemljo. Kasneje so se jim pridru\xc5\xbeili tudi prebivalci planeta, ki niso hoteli ve\xc4\x8d \xc5\xbeiveti kot su\xc5\xbenji in s skupnimi mo\xc4\x8dmi so porazili Rajeve stra\xc5\xbearje, Ra pa je pobegnil s svojo ladjo. O'Neilu je uspelo jedrsko oro\xc5\xbeje teleportirati na Rajevo ladjo, kar je povzro\xc4\x8dilo njeno uni\xc4\x8denje in tudi pomenilo dokon\xc4\x8dno svobodo za prebivalce._NEWLINE_Ekipa se je nato vrnila na Zemljo, edino Daniel Jackson je ostal na planetu, kjer se je poro\xc4\x8dil s poglavarjevo h\xc4\x8derjo."